**Gorgonia zuria** (*Eunicella verrucosa*) Alcyonacea ordenaren barneko koral espezie bat da, Ozeano Atlantikoan eta Mediterraneo itsasoan bizi dena. IUCN erakundeak espezie kaltebera izendatu du.

Taxonomia
---------

Peter Simon Pallasek deskribatu zuen lehenengo aldiz 1766. urtean. *Gorgonia verrucosa* izena eman zion.

Deskribapena
------------

Gorgonina izeneko materialez egindako hezurdura batean kokaturiko polipo txiki ugarik osatzen dute koral hau. Zurtoinaren oinarriak 8 mm-ko diametroa du eta oirarritik hasita 2-4 cm-ko altuerara hasten da adarkatzen. Adarkadurak plano bakarrean garatzen dira, tokiko korronte nagusiarekiko angelu zuzenean. Horrela esekiduran dauden plankton partikulen iragazpena maximizatzen du. 

Polipoak bi lerrotan kokatzen dira adarren ertzetan. Zuriak edo arrosa kolorekoak dira. Txikiak dira, 2-3 mm ingurukoak, eta zortzi garro dituzte. Adarretan dauden garatxoetan kokatzen dira, hortik dator espeziearen *verrucosa* izena, "garatxoduna" esan nahi du.

Koral hau oso adarkatua da. Adarren azalean garatxoez gain espikula ugari daude, punta zorrotzekoak batzuk eta mailu itxurakoak besteak.

Kolore zuria, arroxa edo laranja izan dezake. 50 cm hartzera iritsi daiteke, baina ohikoena 25 cm inguru neurtzea da.

Banaketa
--------

Ozeano Atlantikoaren ipar-ekialdean aurkitzen dira, Britainiar uharteetatik hasi eta Cabo Verde uhartediraino, Azoreetan, Madeiran eta Kanarietan barne. Mediterraneo itsasoaren mendebaldean ere aurkitzen da.

Arrokatara itsasten da korrontearekiko elkartzut. 10 metrotako sakoneratik 200 metrotako sakonerara bizi da.

Biologia
--------

Gorgonia zuria.
Polipoek gorgonina izeneko material organikoa jariatzen dute ea horrela doaz hezurdura sortzen. Gorgonina proteinazko konplexu bat da iodo eta bromo elementuak dituena. Urtero hazkuntza eraztun bat sortzen du, zuhaitzek egiten duten antzera, eta horrela kalkulatzen da gorgonia zuriaren adina. 20 eta 100 urte artean bizi daitezke. 

Gorgonia zuriaren polipoek uretan esekiduran dauden partikulak harrapatu eta iragazten dituzte; planktona eta bestelako materia organikoa. 

Ekaina eta uztaila artean ugaltzen da sexualki. Ilargi betea denean 2-3 egunetan zehar arrautzak askatzen ditu eta haietatik planula itxurako larba pelagikoak ateratzen dira. Ondorfen metamorfosia hasten da eta tentakuluak ateratzen zaizkio eta septa eta faringea garatzen ditu. Azkenik lurrean pausatzen da mutur aboralean.

Ugalketa asexuala ere badu.

Erreferentziak
--------------

1. 1 2   **(Indonesieraz)** Yumpu.com. «Donostiako Itsas Ornogabeak - adeve.es» *yumpu.com* (Noiz kontsultatua: 2024-02-25).
2. ↑    Saila, Kultur.  (2011-07-18). «gorgonia» *www.euskadi.eus* (Noiz kontsultatua: 2024-02-25).
3. 1 2   «Broad Sea Fan - Encyclopedia of Life» *eol.org* (Noiz kontsultatua: 2024-02-25).
4. ↑   **(Ingelesez)** «WoRMS - World Register of Marine Species - Eunicella verrucosa (Pallas, 1766)» *www.marinespecies.org* (Noiz kontsultatua: 2024-02-25).
5. 1 2 3   **(Gaztelaniaz)** Valderrey, Juan Luis Menéndez. «Eunicella verrucosa (Pallas, 1766)» *Naturaleza y turismo* (Noiz kontsultatua: 2024-02-25).
6. 1 2   «Gorgonia blanca | Animalandia.» *animalandia.educa.madrid.org* (Noiz kontsultatua: 2024-02-25).
7. ↑   «MarLIN - The Marine Life Information Network» *web.archive.org* 2014-12-13 (Noiz kontsultatua: 2024-02-25).
8. 1 2   «Eunicella verrucosa, Pink sea fan» *www.sealifebase.se* (Noiz kontsultatua: 2024-02-25).
9. ↑   **(Gaztelaniaz)** «Eunicella verrucosa (Pallas, 1766) "Gorgonia verrugosa"» *UMA Divulga* (Noiz kontsultatua: 2024-02-25).
10. ↑   «Gorgonina Definición | Libre Spanish Diccionario espanol-diccionario.com» *web.archive.org* 2015-04-02 (Noiz kontsultatua: 2024-02-25).
11. 1 2   **(Ingelesez)** «Pink sea fan (Eunicella verrucosa) - MarLIN - The Marine Life Information Network» *www.marlin.ac.uk* (Noiz kontsultatua: 2024-02-25).
12. ↑   **(Gaztelaniaz)** Magazine, Waste. «Guía de especies marinas, en Waste magazine» *Waste Magazine* (Noiz kontsultatua: 2024-02-25).

Kanpo estekak
-------------